
வேடருடைய கண்ணிக்குத் தப்பின குருவியைப்போல நம்முடைய ஆத்தும தப்பிற்று, கண்ணி தெறித்தது, நாம் தப்பினோம் (சங். 124:7).

1. விக்கிரகமாகிய கண்ணி 

இரட்சிக்கப்பட்ட விசுவாசிகள் தங்கள் உறவினர்களின் விக்கிரக சடங்களுக்கு செல்லக்கூடாது. ஏனென்றால் விக்கிரகங்களோடு சம்பந்தப்பட்ட சகலமும் சாத்தானின் கண்ணிதான் (யாத். 23:33, உபா. 7:16, நியா. 2:3, சங். 106:36). 

2. காதல் திருமணமாகிய கண்ணி 

ஏழைக் குடும்பத்தில் பிறந்த தாவீதுக்கு சவுல் இரஜாவின் மகளை திருமணம் செய்வது அவனுக்கு சந்தோஷமாயிருந்தது (1 சாமு. 18:20). இராஜ குமாரத்தியை திருமணம் செய்வது தாவீதுக்கு பிரியமாயிருந்தது (1 சாமு. 18:26). இவ்விதமாக தாவீதுக்கு சவுல் இராஜா காதல் திருமணம் மூலம் கண்ணி வைத்தான். சவுல் இராஜாவின் மூத்த மகள் மேராவும் அவனுக்கு கிடைக்கவில்லை, இளைய மகள் மீகாவும் வேறொருவனுக்கு கொடுக்கப்பட்டாள் (1 சாமு 18:21, பிரசங்கி 7:26 நீதி. 7:23). 

3. அவிசுவாசிகளின் விருந்தாகிய கண்ணி 

கிறிஸ்தவர்கள் பலவித உபதேசங்களை உடையவர்கள். பெயர்க்கிறிஸ்தவர்களின் திருமணத்திற்கு சென்று அங்கே பந்திசாப்பிடுவது ஆவிக்குரிய கிறிஸ்தவனுக்கு கண்ணி (சங். 69:22, ரோமர் 11:9,10). 

4. மனுஷருக்கு பயப்படுகிற பயமாகிய கண்ணி 

சத்தியம் தெரிந்த பலர் உபதேசம் கற்றுக்கொண்ட அநேகர் மனிதர்களுக்கு பயந்து உபதேசங்களை மறுதலிக்கிறார்கள். மனுஷருக்கு பயப்படுகிற பயம் சாத்தானின் கண்ணிதான் (நீதி. 29:25, 1 சாமு. 15:24).

5. பிரிந்து செல்வதாகிய கண்ணி 

தேவனிடம் கேபிரியேல்,  மிகாவேல், லூசிபர் என்ற மூன்று பெரிய அபிஷேகம்பண்ணப்பட்ட தேவதூதர்கள் இருந்தார்கள். லூசிபர் தன்னோடு உள்ள தூதர்களை விட்டு பிரிந்து போனான். தூதனாயிருந்தவன் தூதர் கூட்டத்தை விட்டு பிரிந்த பின்பு சாத்தானாக மாறிவிட்டான் (1 தீமோ. 3:7). அதே கண்ணியை இன்றும் பிசாசானவன் சில ஊழியர்களுக்குள்ளும், பல விசுவாசிகளுக்குள்ளும் சாத்தான் வைக்கிறான். 

6. பண ஆசையாகிய கண்ணி 

 தேவ பிள்ளைகள் எல்லோரையும் தேவன் ஐசுவரியவானாக்குகிறதில்லை. ஒரு சிலருக்கு மட்டுமே தேவன் ஐசுவரியத்தைக் கொடுக்கிறார். அநேகருக்கு படியை அளந்து போடுகிறார் (நீதி. 30:9, மத். 6:11). இப்படியிருக்க ஐசுவரியவான்களாக ஆசைப்பட்டு குறுக்கு வழியை கையாளுகிறவர்கள் சாத்தானின் கண்ணியில் அகப்படுகிறார்கள் (1 தீமோ.6:9).
 
7. மாம்ச இச்சையாகிய கண்ணி

தேவன் மனிதனுக்குள் பாலுறைவை வைத்துதான் படைத்துள்ளார் (ஆதி. 1:28). ஆனால் அந்தப் பாலுறவை கட்டுப்படுத்தாமல் இஷ்டம்போல் ஆசைப்பட்டு பயன்படுத்துகிறவர்கள் மாம்ச இச்சைகளாகிய கண்ணியில் அகப்படுவார்கள் (2 தீமோ. 2:26).  ஆவியின் கனி இச்சையடக்கம் தானே (கலா. 5:22).

 நீங்கள் சாத்தானின் கண்ணியில் அகப்பட்ட சிம்சோனா? (நியா. 14:13). 

அல்லது கண்ணியிலிருந்து தப்பின தாவீதா? (சங். 57:6). 

